Kaksi pohjoiskarjalaista perussuomalaisten jäsentä ilmoittaa eroavansa puolueesta Jyväskylän puoluekokouksen jälkimainingeissa.

Talousneuvos Väinö Hernesniemi Juuasta ja eläkeläinen Veijo Sykkö Liperistä sanovat tiedotteessaan, että puoluekokouksessa pitkäaikaiset puolueen puurtajat saivat kokea tylyn kohtalon puolueen valtaajien taholta.

- Nykyisessä epävakaassa maailmantilanteessa valtaajien maailmankatsomus on sellainen, jota me allekirjoittaneet emme voi hyväksyä, tiedotteessa sanotaan.

Hernesniemen ja Sykön mukaan puolueen nykyjohdon huolena ei ole esimerkiksi kansalaisten nopea kahtiajakautuminen huono- ja hyväosaisiin, työttömyys, syrjäytyneisyys, vanhusten ja lasten hoito sekä sosiaaliset ongelmat yleensäkin.

- Hurmoksenomaisella nykyisellä Perussuomalaisella puolueella on tavoitteena eristää Suomi kansainvälisestä toiminnasta ja sulkea rajat myös sotaa pakenevilta ihmisiltä. Samalla jäisimme itse tullimuurien ja vapaan matkustamisen estävien muurien taakse.

- Mielestämme puolueen ovat kaapanneet raakojen arvojen kannattajat, jotka itse ovat saaneet valmiin ja rakennetun maan asuttavakseen kovaa työtä ja uhrauksia tehneiltä vanhemmiltaan. Emme voi osallistua tällaisen nykypuolueen tukemiseen ja jäsenyyteen, Hernesniemi ja Sykkö toteavat tiedotteessaan.